ፓትርያርኩ ማኅበሩ ለሚሠራው የምግባረ ሠናይ አገልግሎት ተደጋጋሚ ተግዳሮት የሆኑትን ያህል ከሰሞኑ እንኳ ኤልሻዳይ ሪሊፍ የሚባለው ከቤተ ክርስቲያኗ ውጭ የሆነ የበጎ አድራጎት ድርጅት “ልመናን ከአዲስ አበባ ለማጥፋት” በሚል ከእያንዳንዱ አጥቢያ አብያተ ክርስቲያን ሰበካ ጉባኤ እና ሰንበት ት/ቤቶች ከብር 300,000 - 700,000 ለመሰብሰብ አስቧል ለተባለው ፕሮጀክት ሙሉ ስምምነታቸውን መስጠታቸው የመንበረ ፓትርያርኩን ምንጮች ያስደምማቸዋል፡፡ ወትሮም ቢሆን በየአጥቢያቸው ስም የሰበካ አስተዳደር ጉባኤያት የማያውቋቸው በርካታ የሒሳብ መዝገቦች (በማኅደረ ስብሐት ልደታ ለማርያም ስም አራት የአስተዳደር ጉባኤው የማያውቀው አራት አካውንት ተገኝቷል) በተለያዩ ባንኮች ውስጥ እየተገኙ መሆኑ ለሚያሳዝናቸው፣ እስከ መቶ ሺሕ ብር ድረስ ወጪ እየተደረገ ለፓትርያርኩ በስጦታ እና በመዋጮ መልክ የሚፈጸመው ብኩንነት እርስ በርስ ለሚያወዛግባቸው የሰበካ ጉባኤ ሊቃነ መናብርት የሀብት ጥንተ መሠረቱ የአንድ የፕሮቴስታንት ድርጅት የነበረው የበጎ አድራጎት ተቋሙ ሐሳብ ክፉኛ አሳስቧቸዋል፡፡
